ระเบียบการประปานครหลวงระเบียบการประปานครหลวงฉบับที่ ๕๓ว่าด้วยการขอเลิกใช้น้ำการงดจ่ายน้ำ และการบรรจบมาตรวัดน้ำพ.ศ. ๒๕๕๗ โดยที่เป็นการสมควรแก้ไขปรับปรุงหลักเกณฑ์การขอเลิกใช้น้ำการงดจ่ายน้ำ และการบรรจบมาตรวัดน้ำให้เหมาะสมยิ่งขึ้น และเป็นไปในแนวทางเดียวกันทุกสำนักงานประปาสาขาอาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐ประกอบกับข้อบังคับการประปานครหลวง ฉบับที่ ๑๑๖ ว่าด้วยการบริการจัดส่ง จำหน่าย และการใช้น้ำประปาพ.ศ. ๒๕๔๓ และฉบับที่แก้ไขเพิ่มเติม จึงวางระเบียบไว้ ดังต่อไปนี้ข้อ ๑ ระเบียบนี้เรียกว่าระเบียบการประปานครหลวง ฉบับที่ ๕๓ ว่าด้วยการขอเลิกใช้น้ำ การงดจ่ายน้ำ และการบรรจบมาตรวัดน้ำพ.ศ. ๒๕๕๗ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบการประปานครหลวง ฉบับที่๕๓ ว่าด้วยการขอเลิกใช้น้ำการงดจ่ายน้ำ และการบรรจบมาตรวัดน้ำ พ.ศ. ๒๕๕๔บรรดาระเบียบ คำสั่ง ประกาศหรือหลักเกณฑ์อื่นใดที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ ให้รองผู้ว่าการ(บริการด้านตะวันตก) รักษาการตามระเบียบนี้ และให้มีอำนาจกำหนดหลักเกณฑ์และวิธีปฏิบัติเพื่อดำเนินการตามระเบียบนี้ข้อ ๕ ผู้ใช้น้ำที่มีความประสงค์จะเลิกใช้น้ำประปาให้บอกเลิกสัญญาการใช้น้ำโดยต้องแสดงหลักฐานการเป็นผู้ใช้น้ำตามที่การประปานครหลวงกำหนดข้อ ๖ ถ้าผู้ใช้น้ำจะของดการใช้น้ำประปาเป็นการชั่วคราวให้ผู้ใช้น้ำยื่นคำร้องขอฝากมาตรวัดน้ำเพื่อเก็บรักษาไว้ที่สำนักงานประปาสาขาการฝากมาตรวัดน้ำครั้งหนึ่งจะต้องมีระยะเวลาไม่น้อยกว่า ๖ เดือนแต่ต้องไม่เกิน ๑๒ เดือนเมื่อครบระยะเวลาฝากมาตรวัดน้ำแล้วหากผู้ใช้น้ำมีความจำเป็นให้ยื่นขอต่อระยะเวลาการฝากมาตรวัดน้ำเป็นครั้ง ๆ ไปผู้ใช้น้ำสามารถยื่นขอและชำระค่าธรรมเนียมต่อระยะเวลาการฝากมาตรวัดน้ำภายใน ๓๐ วันก่อนหรือหลังครบกำหนดระยะเวลาการฝากมาตรวัดน้ำหากไม่ยื่นคำขอฝากมาตรวัดน้ำภายในกำหนด ให้ถือว่าสิทธิการใช้น้ำเป็นอันระงับไป ทั้งนี้ ผู้ใช้น้ำจะต้องชำระค่าธรรมเนียมการฝากมาตรวัดน้ำตามที่การประปานครหลวงกำหนดทุกครั้งที่มีการยื่นขอหรือต่อระยะเวลาการฝากมาตรวัดน้ำซึ่งค่าธรรมเนียมการฝากมาตรวัดน้ำที่ชำระแล้วการประปานครหลวงจะไม่คืนให้ผู้ใช้น้ำไม่ว่ากรณีใด ๆ ทั้งสิ้นกรณีที่มีการขอติดตั้งประปาใหม่ หรือขอติดตั้งประปาซ้ำรายเดี่ยวหากผู้ขอติดตั้งยื่นขอฝากมาตรวัดน้ำด้วยให้ดำเนินการอุดปลั๊กแทนการติดตั้งมาตรวัดน้ำกรณีที่มีการขอติดตั้งประปาชั่วคราว ไม่อาจขอฝากมาตรวัดน้ำได้ข้อ ๗ ให้สำนักงานประปาสาขาพิจารณางดจ่ายน้ำให้ผู้ใช้น้ำในกรณีดังต่อไปนี้๗.๑ ผู้ใช้น้ำค้างชำระค่าน้ำประปา ค่าบริการอุปกรณ์รายเดือนค่าเสียหาย ค่าใช้จ่าย และค่าธรรมเนียมที่เกี่ยวกับการส่งจำหน่ายน้ำประปาซึ่งการประปานครหลวงมีหนังสือแจ้งเตือนให้ชำระภายในเวลาที่กำหนดแล้ว๗.๒ ผู้ใช้น้ำฝ่าฝืนข้อห้ามหรือข้อปฏิบัติที่การประปานครหลวงกำหนด๗.๓ ผู้ใช้น้ำรื้อถอนอาคารสถานที่๗.๔ อาคารสถานที่ของผู้ใช้น้ำถูกเพลิงไหม้ข้อ ๘ กรณีผู้ใช้น้ำแจ้งรื้อถอนอาคารเพื่อรอปลูกสร้างใหม่ให้งดใช้น้ำชั่วคราว โดยให้ผู้ใช้น้ำยื่นขอฝากมาตรวัดน้ำถ้าผู้ใช้น้ำมีความประสงค์จะใช้น้ำต่อเนื่องเพื่อใช้น้ำในการก่อสร้างอาคารใหม่ให้โอนเปลี่ยนสภาพการใช้น้ำเป็นผู้ใช้น้ำชั่วคราวแต่ถ้าผู้ใช้น้ำไม่ต้องการใช้น้ำต่อไป ให้ยกเลิกการใช้น้ำข้อ ๙ กรณีอาคารสถานที่ของผู้ใช้น้ำถูกเพลิงไหม้หากผู้ใช้น้ำแสดงความจำนงที่จะใช้น้ำต่อไปภายในเวลาที่กำหนดให้คงสภาพความเป็นผู้ใช้น้ำต่อเนื่อง และให้ติดตั้งมาตรวัดน้ำให้ผู้ใช้น้ำโดยไม่คิดค่าใช้จ่ายข้อ ๑๐ ให้สำนักงานประปาสาขาทำการจ่ายน้ำหรือบรรจบมาตรวัดน้ำให้ผู้ใช้น้ำ เมื่อผู้ใช้น้ำได้ชำระค่าน้ำประปาค่าบริการอุปกรณ์รายเดือน ค่าเสียหาย ค่าใช้จ่าย หรือค่าธรรมเนียมที่เกี่ยวกับการส่งจำหน่ายน้ำประปาที่การประปานครหลวงเรียกให้ชำระครบถ้วนแล้วพร้อมทั้งได้ชำระค่าธรรมเนียมการยกเลิก การงดจ่ายน้ำ หรือการบรรจบมาตรวัดน้ำหรือเหตุแห่งการงดจ่ายน้ำได้รับการแก้ไขให้หมดสิ้นไปแล้วข้อ ๑๑ เมื่อระเบียบนี้มีผลใช้บังคับแล้วบรรดาประกาศ คำสั่ง หลักเกณฑ์ และวิธีปฏิบัติใดที่อ้างถึงระเบียบการประปานครหลวงฉบับที่ ๕๓ ว่าด้วยการขอเลิกใช้น้ำ การงดจ่ายน้ำ และการบรรจบมาตรวัดน้ำ พ.ศ. ๒๕๕๔ให้ถือว่าอ้างถึงระเบียบนี้ประกาศณ วันที่ ๒๕ กันยายน พ.ศ. ๒๕๕๗ธนศักดิ์วัฒนฐานะผู้ว่าการการประปานครหลวงปริยานุช/ผู้จัดทำ๑๔ พฤศจิกายน๒๕๕๗วิศนี/ผู้ตรวจ๑๗ พฤศจิกายน๒๕๕๗[๑] ราชกิจจานุเบกษาเล่ม ๑๓๑/ตอนพิเศษ ๒๒๘ ง/หน้า ๙/๑๒ พฤศจิกายน ๒๕๕๗